‘એમની બુદ્ધિ ગણો કે દુર્બુદ્ધિ પણ એને સલામ કરવી પડે.’ ભાવિકાએ યાદ કરીને કહ્યું. ‘વાત વાતમાં પપ્પાજી બોલી ગયા કે દેહનો કોઈ ભરોસો નહીં, દસેક દિવસમાં વિલ બનાવી નાખીશ... વિલ બનાવતી વખતે ભાણી-ભાણિયાને પપ્પાજી ભૂલી ના જાય એ માટે શાલુબહેન સાવધ છે. એમનો પ્રશાંત અને પરિધિ પપ્પાજીની આંખ સામે રહે એ માટે તમે જોજો, ફોનાફોની થઈ ગઈ હશે. એ બંને પણ આજકાલમાં આ બંગલામાં આવી જશે...’ મોં મચકોડીને એણે ઉમેર્યું. ‘આપણાં ભૌમિક અને ભૈરવીને એ બંને સાથે જરાયે નથી બનતું. એ બંનેનો સ્વભાવ વિચિત્ર છે કે છેલ્લે આવીને બે દિવસ રોકાયેલા ત્યારે અલકાદીદી પણ કંટાળી ગયા હતાં. એમના આકાશ અને આકાંક્ષાને તો પ્રશાંત અને પરિધિ સાથે વાત કરવાનુંયે નથી ગમતું...’